Na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, ispravak, 123/17 i 98/19) i članka 46. Statuta Grada Skradina („Službeni vjesnik Šibensko-kninske županije“, broj 10/09, 5/13, 3/18 i 3/20), Gradonačelnik Grada Skradina, donosi

**ODLUKU**

**O ORGANIZACIJI RADA JEDINSTVENOG UPRAVNOG ODJELA I SLUŽBI GRADA SKRADINA VEZANO ZA POJAVU VIRUSA COVID-19**

**Članak 1.**

Ovom Odlukom definira se organizacija rada Jedinstvenog upravnog odjela i Službi Grada Skradina vezano za pojavu virusa COVID 19.

**Članak 2.**

Zbog sprječavanja širenja virusa na radnom mjestu u razdoblju od 23. ožujka 2020. godine zaposlenici Gradske uprave Grada Skradina obavljat će posao na način da u svakoj radnoj prostoriji bude maksimalno jedna osoba u isto vrijeme.

Ostali zaposlenici djelatnici koji zbog prostornih mogućnosti neće moći obavljati posao sukladno stavku 1. ovog članka posao će obavljati u smjenama (jutarnja i poslijepodnevna) u skladu s tehničkim mogućnostima i procjenom gradonačelnika.

Prilikom redovnog obavljanja službe moraju se poštivati sve mjere zaštite koje propiše Stožer civilne zaštite Republike Hrvatske i Grada Skradina, te u mogućoj mjeri zaštititi najizloženije zaposlenike po sljedećim kriterijima:

* zaposlenici – kronični bolesnici i stariji od 60 godina,
* zaposlenici koji imaju malu djecu i/ili samostalno skrbe o starijim roditeljima odnosno starijim ili bolesnim članovima obitelji.

**Članak 3.**

Prilikom redovnog obavljanja službe mora se voditi računa o tome da zaposlenici čija je prisutnost na radu neophodna za obavljanje pojedine vrste posla unutar odjela ne budu u isto vrijeme prisutni na istom mjestu (zabrana susreta i bilo kakvog fizičkog kontakta), a sve u svrhu osiguranja kontinuiranog obavljanja poslova.

**Članak 4.**

Sukladno odluci Ministarstva zdravstva o proglašenju epidemije bolesti COVID – 19 uzrokovana virusom SARS-CoV-2 od 11. ožujka 2020. godine, a u svrhu sprječavanja širenja bolesti, uredovno radno vrijeme za rad sa strankama privremeno se regulira na način kako slijedi:

- sve komunikacije s građanima odvijat će se putem telefona, pošte i elektronske pošte

- stranke će se u uredima primati isključivo u terminima unaprijed dogovorenim putem telefona i

elektronske pošte uz poštivanje propisanih mjera zaštite.

- Služba Tajništva Grada Skradina dužna je osigurati zaprimanje i slanje pošte.

**Članak 5.**

Zaposlenici koji u određenom razdoblju nisu u skupini nužnog osoblja uputit će se na korištenje godišnjeg odmora.

**Članak 6.**

Ova Odluka stupa na snagu danom donošenja i primjenjuje se za vrijeme trajanja epidemije.

KLASA: 023-01/20-01/01

URBROJ: 2182/03-01-20-1

Skradin, 20. ožujka 2020. godine  **GRADONAČELNIK**

mr.sc. Antonijo Brajković, v.r.